Jngoò na̱chrjein kꞌe̱ nga tíhokóya‑la̱ xi̱ta̱ Jesús,
ya̱ títsa̱jnajiìn xi̱ta̱ fariseo ko̱ xi̱ta̱ xi okóya kjo̱tíxoma‑la̱ Nainá xi kiskiì Moisés.
Xi̱ta̱ koi,
ján inchrobà‑ne na̱xa̱ndá xi chja̱‑ne Galilea,
Judea ko̱ Jerusalén.
Jesús ya̱ tíjnajiìn ini̱ma̱‑la̱ ngaꞌñó‑la̱ Nainá nga si̱ìndaà‑ne ngatsꞌiì xi̱ta̱ xi xkꞌén.
Jꞌiìko̱ jngoò xi̱ta̱ xkꞌén xi mìkiì ma síhiníyá yijo‑la̱;
kjiya‑la̱ na̱chan‑yá.
Tsohótsjiꞌnde‑la̱ kó sꞌín si̱ìkasꞌen xotjoa̱ niꞌya ya̱ ñánda tíjna Jesús.
Ta̱nga mìkiì komà jahasꞌen niꞌya nga ꞌñó kjìn xi̱ta̱ títsa̱jna;
kꞌe̱é tsijin i̱sòꞌnga niꞌya;
jaàxìn nitja;
kiskinìjen‑jiìn‑la̱ xi̱ta̱ koni sꞌín kjiya na̱chan‑yá‑la̱ jè xi̱ta̱ xkꞌén.
Ya̱á tsohójna nguixko̱n ñánda tíjna Jesús.
Jesús kꞌe̱ nga kijtseè nga mokjeiín‑la̱ i̱tꞌaà tsꞌe̱,
kitsò‑la̱ jè xi̱ta̱ xkꞌén:
―Ngaji̱,
jyeé kàchàatꞌaà‑lè jé‑lè.
Jñà xi̱ta̱ fariseo ko̱ xi̱ta̱ xi okóya kjo̱tíxoma‑la̱ Nainá xi kiskiì Moisés tsohóko̱ ini̱ma̱‑la̱,
kitsò:
“Xi̱ta̱ jè,
chja̱jno‑la̱ Nainá koni sꞌín tsò.
¿Yá‑né jè nga ma‑la̱ síjchàatꞌaà‑ná jé‑ná?
Ta̱jngoò Nainá xi síjchàatꞌaà‑ná jé‑ná.”
Jesús kijtseèya‑la̱ koni sꞌín nchisíkítsjeèn;
kiìchja̱,
kitsò‑la̱:
―¿Mé‑ne ko̱tsò‑ne ini̱ma̱‑nò?
¿Mé xi ìsa̱ chiba ꞌin tjín,
tsà xán‑la̱ jè xi̱ta̱ xi xkꞌén:
“Jé‑lè jyeé kichàatꞌaà‑lè”,
ko̱ tsà xán‑la̱:
“Ti̱sítji̱in koa̱ ti̱tjeí”?
Kokoò‑nò nga ꞌa̱n xi Kiꞌndí‑la̱ Xi̱ta̱ xan‑la̱ yijo‑na̱,
tjíꞌnde‑na nga sìjchàatꞌaà‑la̱ jé‑la̱ xi̱ta̱ i̱ i̱sòꞌnde.
Jè Jesús kꞌe̱é kitsò‑la̱ jè xi̱ta̱ xi mìkiì ma síkjaníyá:
―Ji̱,
kꞌoa̱á xan‑lè,
ti̱sítji̱in,
chjoí na̱chan‑lè,
tꞌin‑ne niꞌya‑lè.
Jè xi̱ta̱ xkꞌén ni̱to̱ón tsasítje̱n nga nguixko̱n ngatsꞌiì xi̱ta̱ xi ya̱ títsa̱jna;
kiskoé na̱chan‑la̱ xi kijnasòn;
kꞌe̱ nga tífì‑ne niꞌya‑la̱,
jeya chja̱tꞌaà‑la̱ Nainá.
Ngatsꞌiì xi̱ta̱ xi ya̱ títsa̱jna tà kjòxkón‑la̱,
ti̱koa̱á jeya kiìchja̱tꞌaà‑la̱ Nainá.
Tsakjón‑ko̱‑ne,
kitsò:
―I̱ꞌndei̱ kàyaxkon jngoaá kjo̱xkón.